Diari Oficial de la Generalitat Valenciana


Sumari del DOGV 8272, del 12-04-2018 (2018/2626)

RESOLUCIÓ de 28 de febrer de 2018, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 111/17-AIA Castelló de la Plana.
----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8272

Data del DOGV
:   12-04-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/2626


Data del document
:   28-02-2018

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Castelló de la Plana
    * impacte ambiental

RESOLUCIÓ de 28 de febrer de 2018, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 111/17-AIA Castelló de la Plana. [2018/2626]  
De conformitat amb l'article 47.3 de la Llei 21/2013, de 9 de desembre, d'avaluació ambiental, el qual estableix la publicació en el Boletín Oficial del Estado o en el diari oficial corresponent de l'informe d'impacte ambiental, resolc:  
  
Publicar en el Diari Oficial de la Generalitat Valenciana l'informe d'impacte ambiental corresponent a l'expedient 111/17-AIA Castelló de la Plana.  
  
«Informe d'impacte ambiental  
Expedient: 111/0618-LEP.  
Títol: Projecte de deslimitació de serveis auxiliars, aigua de refrigeració, aigua osmotitzada i recuperació d'aigua en la refineria de Castelló.  
Promotor: BP Oil España, SAU.  
Òrgan substantiu: Servei de Prevenció i Control Integrat de la Contaminació (expedient 134/16 IPPC).  
Localització: Refineria de Castelló, polígon industrial el Serrallo de Castelló.  
NIMA: 5830751451.  
  
Antecedents  
BP Oil España, SAU (d'ara endavant, BP), explota al polígon industrial el Serrallo de Castelló de la Plana una refineria de petroli. L'activitat se centra en el processament de cru de petroli. La instal·lació disposa de tancs d'emmagatzematge per al manteniment de les reserves estratègiques de cru (CORES). A més, disposa d'instal·lacions de càrrega i descàrrega en la dàrsena sud del port de Castelló i d'instal·lacions d'atracada de barcos en mar obert, a 2 km de la costa, aquestes últimes inoperatives hui en dia.  
El procés de producció és continu i consisteix en la separació del cru de petroli (matèria primera) en diferents fraccions, conversió de les fraccions de menor demanda en altres de major demanda, modificació de les estructures de les gasolines i naftes per a elevar la seua capacitat carburant i tractament dels productes obtinguts per a adaptar-los a les especificacions comercials. Com a resultat del procés s'obté una àmplia gamma de destil·lats petrolífers que es destinen al mercat: gasos combustibles, diferents tipus de naftes, gasoils, fueloils i asfalt, entre altres. Les instal·lacions tenen una capacitat de 110.000 BPSD i la capacitat de tractament de cru és de l'ordre de 6.000.000 t/any.  
  
Les instal·lacions considerades disposen de la corresponent autorització administrativa prèvia atorgada pel ministeri competent en matèria d'hidrocarburs, d'acord amb l'article 39 de la Llei 34/1998). Les refineries de petroli brut estan incloses en el grup 3.a de l'annex I de la Llei 21/2013, de 9 de desembre, per la qual cosa requereixen avaluació d'impacte ambiental (ordinària). El ministeri competent en medi ambient s'ha pronunciat en nombroses ocasions en relació amb l'esmentada indústria, i ha emés un informe d'impacte ambiental per a la substitució de la torre de buit (Resolució de 27.07.2016), declaració d'impacte ambiental al projecte de coquització retardada (Resolució de 30.07.2007), resolució de no sotmetiment relatiu a la instal·lació de tanc de cru (12.09.2006), combustibles d'última generació (11.01.2005), entre altres.  
La indústria està, al seu torn, sotmesa al règim d'autorització ambiental integrada (Llei 16/2002, d'1 de juliol). Disposa d'autorització ambiental integrada de l'òrgan autonòmic competent, emesa per Resolució de 16 de juny de 2006, que ha sigut actualitzada i revisada en nombroses ocasions (número de registre 035/AAI/CV).  
Aquest òrgan ambiental s'ha pronunciat en matèria d'avaluació d'impacte ambiental, amb motiu de la instal·lació i adequació de diversos equips en la refineria. Cal citar, per la relació amb aquest projecte, els expedients relatius al sistema d'osmosi (expedients 283/6841-OAG i 286/8517-DJK). Igualment, aquest òrgan ambiental ha intervingut, com a administració pública afectada pel projecte, en l'avaluació d'impacte ambiental d'actuacions autoritzades i avaluades per l'òrgan estatal competent, la més recent, la relativa al projecte de substitució de la torre de buit (6/9336-EPG).  
Descripció del projecte  
Els blocs bàsics que componen les instal·lacions de BP Oil refineria de Castelló són el de destil·lació, el de conversió, el d'asfalts, el d'instal·lacions de control i correcció de la contaminació i el de processos auxiliars.  
L'objecte del projecte presentat consisteix a cobrir les noves necessitats de serveis auxiliars de la refineria, conseqüència de les modificacions realitzades i previstes en el complex, en particular:  
- Instal·lació d'un nou tren d'osmosi inversa a fi d'ampliar el subministrament d'aigua osmotitzada.  
- Increment del duty de la torre de refrigeració CT-2101 (introduïda en el projecte de substitució de la torre de buit, recentment autoritzat) per a augmentar la capacitat de refrigeració de 2.400 m³/h fins a 3.600 m³/h.  
El nou tren d'osmosi inversa se sobredimensiona fins a 130 m³/h de capacitat per a obtindre cabal suficient tant per al sistema de generació de vapor com per a l'alimentació del sistema de refrigeració.  
  
Per al funcionament correcte del tren d'osmosi, es requereix una etapa prèvia de filtratge i pretractament. S'instal·laran dos nous filtres de sílex, per a eliminar la matèria orgànica i la matèria sòlida en suspensió de grans dimensions. A l'eixida dels filtres, s'addiciona el dispersant o antincrustant per a minimitzar l'embrutiment i pèrdua de càrrega en les membranes d'osmosi inversa, i l'aigua circula per dos filtres de cartutx per a eliminar les restes de partícules de sílex. El tren d'osmosi tindrà una capacitat de 130 m³/h. L'ultrafiltratge es conduirà a un depòsit pulmó connectat al depòsit del desgasificador existent. Finalment, per mitjà de depòsits plens de resines d'intercanvi iònic es redueix la duresa calcicomagnèsica. L'efluent de rebuig de l'osmosi es dirigirà a la línia de rebuig existent, que desemboca en el tanc TK-1506.  
  
Respecte a la torre de refrigeració, es va preveure el seu funcionament amb un cabal recirculat de 2.400 m³/h. L'increment del duty (capacitat de refrigeració) de la torre s'aconsegueix augmentant el cabal recirculat fins a 3.600 m³/h, gràcies a una major capacitat de funcionament respecte a la prevista. La millora en la qualitat de l'aigua d'alimentació de les torres permet augmentar els cicles de concentració d'aquestes, i ocasiona una reducció del cabal de consum i de porga i, conseqüentment, del cabal d'abocament associat a la capacitat addicional de refrigeració. Addicionalment, aquesta millora en la qualitat de l'aigua incrementa l'operativitat dels tractaments químics de les torres i redueix significativament els problemes del circuit de l'aigua de refrigeració, ja que es redueixen la corrosió i les incrustacions.  
Complementàriament a les actuacions específicament previstes en el projecte, es preveu la realització dels canvis següents sobre el procés descrit i avaluat en anteriors tràmits d'avaluació ambiental:  
  
- Inicialment, l'abastiment d'aigua per a la instal·lació es realitzava des del pou de la Ratlla. En l'actualitat, l'abastiment queda cobert per FACSA, entitat que disposa de l'autorització necessària per a l'explotació de diversos pous en la zona i l'abastiment a tercers a través de la seua xarxa.  
- L'efluent de rebuig de les plantes d'osmosi ja instal·lades es dirigia inicialment a la capçalera de la planta de tractament d'aigües residuals (PTAR). Hui en dia, s'ha connectat l'esmentat flux amb la bassa situada a l'eixida de la PTAR (tanc TK-1506), on es mescla amb l'aigua ja tractada, abans de l'abocament a través de l'emissari submarí del qual disposa la planta.  
Tramitació administrativa  
El promotor exposa que la Direcció General del Canvi Climàtic i de Qualitat Ambiental és l'òrgan substantiu als efectes previstos en la normativa en matèria d'avaluació ambiental (Llei 21/2013, de 9 de desembre). Això basant-se en el fet que la modificació de la instal·lació de refinació únicament està sotmesa a comunicació segons la normativa del sector d'hidrocarburs (Llei 34/1998), mentre que es requereix autorització ambiental integrada de l'òrgan autonòmic competent (Llei 16/2002, de 2 de juliol i Llei 6/2014, de 25 de juliol), per al funcionament i modificació d'aquesta.  
Iniciada la modificació de l'AAI davant de l'òrgan substantiu (ref. 134/16, IPPC) d'acord amb la Llei 6/2014, de 25 de juliol, en la seua tramitació es va remetre a aquest òrgan ambiental una sol·licitud d'informe en relació amb el projecte, on s'adjuntava:  
- Memòria justificativa de modificació no substancial de l'AAI.  
- Memòria justificativa de no aplicació de la normativa d'avaluació d'impacte ambiental.  
- Documentació complementària presentada a sol·licitud de l'òrgan competent en matèria de qualitat d'aigües.  
Iniciat expedient de consulta ambiental (referència 22/7316-GVO), es va requerir per mitjà d'un informe de 6 de juny de 2017, informació complementària sobre el projecte i es va exposar la necessitat de tramitar una avaluació d'impacte ambiental per a l'emissió d'un pronunciament exprés d'aquest òrgan ambiental adequat a la realitat actual de la planta. En contestació a l'esmentat informe, el promotor va presentar davant de l'òrgan substantiu, amb data 23 de juny de 2017, un nou document, on es limitava a qüestionar el criteri aplicat i reiterava la no-necessitat de valorar ambientalment el projecte considerat. Davant de la insuficiència argumental del promotor i reiterant el criteri exposat per aquest òrgan, en reunió conjunta amb l'òrgan substantiu, es va confirmar la necessitat d'avaluació ambiental.  
Amb data 11 de setembre de 2017 es rep en aquest òrgan ambiental la preceptiva sol·licitud d'avaluació d'impacte ambiental simplificada, en els termes establits en la Llei 21/2013, de 9 de desembre. Aquesta sol·licitud adjunta document explicatiu complementari a la informació aportada prèviament i exposa que s'entén completada la informació requerida i, en particular, el document ambiental del projecte. S'inicia, per tant, aquest expedient d'avaluació d'impacte ambiental simplificada (referència 111/9934-BGT).  
A aquest expedient s'han incorporat els informes següents:  
- L'Ajuntament de Castelló remet, amb data 7 d'abril de 2017, sengles informes. El primer indica la necessitat de corroborar, per mitjà d'auditoria acústica, les estimacions i modelitzacions incloses en l'estudi acústic. El segon emet informe favorable, des del punt de vista del compliment de l'ordenança reguladora d'abocaments líquids.  
- El Servei Territorial d'Indústria i Energia de Castelló informa, amb data 20 d'abril de 2017, que atés que el projecte adjunta l'informe d'OCA on s'assenyala que l'actuació no afecta l'anàlisi de riscos de l'informe de seguretat previ, ja que no estableix nous riscos d'accidents greus ni modifica els existents, no es requereix l'emissió d'informe per part de l'esmentat servei.  
- A través de l'òrgan substantiu s'ha rebut l'informe de data 21 de desembre de 2017, del Servei de Planificació de Recursos Hidràulics i Qualitat de les Aigües, en relació amb el consum d'aigua i l'abocament al mar.  
Vist l'àmbit en què es desenvolupa el projecte i les seues característiques, aquest òrgan disposa d'elements de judici suficients per a continuar el procediment d'avaluació d'impacte ambiental simplificada.  
  
Consideracions ambientals  
La refineria de Castelló disposa d'autorització substantiva i avaluació d'impacte ambiental. No és objecte d'aquest informe valorar l'afecció ambiental de la planta en conjunt, sinó considerar el potencial impacte ambiental derivat dels canvis que s'hi escometen. Per tant, s'exposen únicament les accions del projecte que impliquen canvis ambientals rellevants i s'analitza l'afecció ambiental derivada.  
  
Característiques del projecte. El projecte afecta els serveis auxiliars de la refineria, sense comportar canvis sobre el procés principal de processament del cru de petroli (no s'altera la capacitat del procés ni el seu funcionament). En particular, l'actuació no altera la valoració relativa al risc d'accidents greus de la planta en el seu conjunt. La introducció d'un nou tren d'osmosi té per objecte l'augment en la quantitat i qualitat de l'aigua que s'introdueix en el sistema de refrigeració, amb el fi últim d'augmentar la capacitat de refrigeració. S'aconsegueix, així mateix, augmentar els cicles de concentració de l'aigua de refrigeració, i ocasionar una reducció del cabal de consum i de porga.  
  
Ubicació del projecte. L'actuació s'integra en les instal·lacions de BP, la qual disposa d'una planta industrial d'unes 300 ha de superfície en el polígon industrial el Serrallo (Castelló de la Plana). Atenent l'escassa ocupació que comporta el projecte i la seua localització en una parcel·la totalment alterada i que ja alberga l'activitat, així com l'escassa envergadura de les obres necessàries, la ubicació no és un factor rellevant en la valoració ambiental. No se situen en l'entorn espais naturals protegits o elements naturals d'interés, que puguen veure's afectats per l'actuació.  
Increment en el consum d'aigua i canvi en l'origen d'aquesta. En aquesta zona i d'acord amb els informes previs emesos per la Confederació Hidrogràfica del Xúquer, l'aigua s'extrau d'una massa d'aigua subterrània en mal estat quantitatiu, per la qual cosa es va considerar necessari acreditar la disponibilitat del recurs. Per a això, el promotor aporta informe de l'empresa d'abastiment FACSA, que assenyala que es disposa del volum d'aigua requerit per a abastir el cabal que demanda l'actuació. El mateix informe assenyala que FACSA disposa dels drets administratius per a la captació segons l'expedient 88IC2218 de la Confederació Hidrogràfica del Xúquer. Encara que inicialment l'abastiment de la planta es realitzava únicament des del pou de la Ratlla (DIA 283/3139-FAT), en l'actualitat FACSA subministra des de diversos pous.  
Efluents líquids generats per l'actuació i canvis en la destinació del rebuig de la planta d'osmosi. Encara que a causa de la posada en marxa del nou tren d'osmosi s'incrementa el cabal de rebuig, a canvi es redueix el cabal de porga de la nova torre de refrigeració, gràcies a l'ús d'aigua de millor qualitat, i resulta l'increment global en 6,9 m³/h. S'assenyala també que l'ús d'aigua de millor qualitat en la torre de refrigeració incrementa l'operativitat dels tractaments químics i disminueix els problemes de corrosió i incrustacions. L'aigua dels pous que abasteixen la planta prové d'un aqüífer que presenta un alt contingut en nitrats, per la qual cosa el rebuig del procés d'osmosi té elevada concentració d'aquests (i de sals, en general). El rebuig dels dos trens d'osmosi existents es dirigia inicialment a capçalera de la PTAR (DIA 283/2362-QWA i DIA 286/9708-HSL); en l'actualitat, es trasllada la connexió al depòsit d'eixida de la PTAR (TK-1506). El cabal de porga de la torre de refrigeració CT-2101 es dirigeix en la seua totalitat (cabal actual i increment de cabal a causa de l'increment de capacitat) al TK-1506 (canvi amb relació a allò que s'ha indicat en el projecte de substitució de torre de buit avaluat pel ministeri). En el projecte, es justifica la connexió d'aquest efluent amb el depòsit d'eixida de la PTAR basant-se en els criteris següents:  
  
- D'acord amb el BREF sectorial, el rebuig dels trens d'osmosi, així com la porga de les torres de refrigeració (d'ara endavant, porga+rebuig), són considerats efluents no contaminats, en la mesura que no arrosseguen hidrocarburs de procés. Es caracteritzen, no obstant això, per una alta conductivitat a causa de la presència de sals, de l'ordre de 3.000 µS/cm.  
- La PTAR (DIA 571/7177-JLI) és una instal·lació existent i en funcionament adaptada per a la depuració d'aigües contaminades per hidrocarburs i degudament dimensionada per al cabal generat en planta i en altres instal·lacions pròximes (aigües contaminades d'anàlogues característiques).  
- La mescla d'aquest efluent (porga+rebuig) amb altres efluents de planta (aigües contaminades) pot produir precipitacions i obstruccions en la xarxa de canalització, per la qual cosa es considera convenient separar aquests corrents.  
- La introducció en capçalera de la PTAR de l'efluent considerat (porga+rebuig) incrementaria el volum d'aigua tractat, la qual cosa reduiria el temps de permanència de les aigües en el procés de tractament i reduiria el seu rendiment i eficàcia. A més, la PTAR no està dissenyada específicament per a l'eliminació de les sals i compostos que aquest efluent arrossega.  
- L'abocament actual de planta es realitza en el medi marí, amb una conductivitat de l'ordre de 50.000 µS/cm.  
- L'abocament en conjunt, controlat a través de mostreig realitzat en el mateix tanc TK-1506, compleix els límits establits en l'AAI.  
  
Atés que l'increment percentual de cabal que l'actuació comporta és reduït, que la càrrega contaminant d'aquest és de tipus químic (no biològic) i que es mescla, abans de l'abocament, amb una quantitat significativament major d'aigua tractada, el promotor estima que el canvi no produeix una afecció negativa significativa sobre el medi receptor. Addicionalment, s'ha realitzat un estudi fluidodinàmic tenint en compte tant el cabal resultant com la seua composició, modelitzant l'abocament al mar a través de l'emissari submarí. Es conclou que tant en la situació preoperacional com en la situació que resulta després de l'actuació, la dilució aconseguida per l'abocament en el medi receptor és molt elevada, i no s'aprecien diferències substancials entre ambdós situacions.  
  
Generació de residus. La instal·lació del nou tren d'osmosi generarà fins a 18,6 tones anuals (quan coincidisca en el mateix any natural la substitució de tots els filtres del sistema) de residus no perillosos, valor reduït en comparació amb la generació total de la planta que ascendeix a més de 12.000 tones a l'any. S'indica que el disseny del tren d'osmosi permet la llavada en continu dels filtres, raó per la qual s'augmenta la seua vida útil i es minimitza aquest residu. Els filtres utilitzats (de sílex i de cartutx) són anàlegs als utilitzats en els trens d'osmosis existents, i per tant es gestionaran de la mateixa manera. S'alternarà el canvi dels filtres de manera que no coincidisquen temporalment.  
  
Emissions a l'atmosfera. El projecte no porta associat un canvi en l'origen o quantitat de gasos contaminants emesos a l'atmosfera per la refineria. La introducció de noves bombes d'impulsió en el sistema, com a nou focus de soroll, s'ha valorat per mitjà d'estudi acústic, i s'ha conclòs que no es produeixen canvis sobre la situació actual, atesa l'envergadura de la planta en conjunt i la zona en què aquestes s'ubiquen.  
  
Vistos els criteris de l'annex III de la Llei 21/2013, de 9 de desembre, i d'acord amb allò que s'ha exposat, es pot concloure que el projecte no tindrà efectes ambientals significatius sobre el medi ambient.  
  
Consideracions jurídiques  
El projecte de modificació de l'AAI de la refineria, atés que és una instal·lació existent i en funcionament i d'acord amb l'abast dels canvis descrits, constitueix un cas d'avaluació d'impacte ambiental simplificada, d'acord amb les previsions de la Llei 21/2013, de 9 de desembre (article 7.2.c, en concordança amb l'epígraf 3.a de l'annex I).  
  
L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, i pel Decret 73/2017, de 2 de juny, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
Per tot això, es redacta el següent:  
  
Informe d'impacte ambiental  
  
Primer  
Estimar que el projecte denominat «Deslimitació de serveis auxiliars: aigua de refrigeració, aigua osmotitzada i recuperació d'aigua» i els canvis en l'esquema de planta (en particular, en les línies d'aigües residuals) derivats d'aquest, que promou BP Oil España, SAU, en la seua instal·lació refineria de Castelló, situada a Castelló de la Plana, no té efectes significatius sobre el medi ambient, sempre que s'ajuste a les previsions del projecte i del document ambiental, als termes i les condicions previstos en aquest informe i sense perjudici de l'obtenció prèvia de les autoritzacions sectorials que se li apliquen.  
  
Segon  
Notificar a les persones interessades que contra aquesta resolució, per ser un acte de tràmit, no es pot interposar cap recurs; sense perjudici dels que, si escau, siguen procedents en via administrativa o judicial davant de l'acte d'autorització del projecte, d'acord amb el que disposa l'article 47.6 de la Llei 21/2013, de 9 de desembre.  
  
  
Tercer  
Publicar en el Diari Oficial de la Generalitat Valenciana aquest informe d'impacte ambiental, d'acord amb el que disposa l'article 47.3 de la Llei 21/2013, de 9 de desembre.  
  
  
Quart  
L'informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'haguera autoritzat el projecte en el termini màxim de quatre anys, d'acord amb el que disposa l'article 47.4 de la Llei 21/2013, de 9 de desembre.  
  
  
València, 5 de febrer de 2018.- El director general de Medi Natural i d'Avaluació Ambiental: Antoni Marzo i Pastor.»  
  
València, 28 de febrer de 2018.- El director general de Medi Natural i d'Avaluació Ambiental: Antoni Marzo i Pastor.